**Több mint 2,2 tonna növényvédő szert foglalt le a Nébih**

**Több mint 2,2 tonna összmennyiségű, számos szempontból problémás növényvédő szert találtak a Nemzeti Élelmiszerlánc-biztonsági Hivatal (Nébih) ellenőrei egy Szabolcs-Szatmár-Bereg megyei üzletben. A termékeket a szakemberek kivonták a forgalomból. A bírság akár milliós is lehet.**

2019 szeptemberében tartottak ellenőrzést egy Szabolcs-Szatmár-Bereg megyei növényvédő szereket is forgalmazó kiskereskedelmi egységben a Nébih szakemberei. Az üzlet és a raktárhelyiségek átvizsgálása során az ellenőrök 248 problémás tételt találtak, 2277 kg összmennyiségben. A termékek között egyaránt voltak

* lejárt felhasználhatósági idejű,
* sérült, bontott csomagolású,
* hiányos jelölésű,
* nem nyomon követhető,
* engedéllyel nem rendelkező (visszavont),
* engedélytől eltérő címkéjű, valamint
* idegen nyelvű címkével ellátott

növényvédő szerek is.

A mennyiség nagyságát jól érzékelteti, hogy annak – hatósági zár alá helyezés melletti – tételes átvizsgálása két napon át tartott a szakembereknek.

Az ellenőrzés során kiderült az is, hogy a telephelyen két olyan helyiségben is tároltak növényvédő szereket, melyek nem feleltek meg az ezen készítmények raktározásra vonatkozó előírásoknak.

A Nébih azonnali hatállyal elrendelte a termékek forgalomból való kivonását és megtiltotta azok újbóli forgalomba hozatalát. A céggel szemben a hatósági eljárás folyamatban van. Az ügyben akár több millió Ft-os növényvédelmi bírság is várható.

A hamis vagy rossz minőségű, lejárt stb. növényvédő szerek használata számos kockázatot rejt. A témában számos hasznos információ olvasható alábbi cikkünkben: <https://portal.nebih.gov.hu/-/amit-tudnunk-kell-a-novenyvedo-szer-hamisitasrol>

Az érintett vállalkozás adatai elérhetőek a jogsértés listán: <https://portal.nebih.gov.hu/jogsertesek>

Az ellenőrzés során készült fénykép- és videófelvételek megtekinthetők a Nébih honlapján: <https://portal.nebih.gov.hu/-/tobb-mint-2-2-tonna-novenyvedo-szert-foglalt-le-a-nebih>

2019. október 17.

Nemzeti Élelmiszerlánc-biztonsági Hivatal